मिताली ने साड़ी में खेला क्रिकेट, मंदिरा ने लगाए पुशअप्स; मैराथन-फुटबॉल भी साड़ी में
बीते दिनों ‘रॉकी और रानी की प्रेम कहानी’ का गाना- तुम क्या मिले… रिलीज हुआ। इसमें आलिया भट्‌ट शिफॉन साड़ी पहनकर कड़कड़ाती ठंड में रणवीर सिंह के साथ डांस करती नजर आ रही हैं। इस गाने को देख केंद्रीय मंत्री स्मृति ईरानी ने भी इंस्टाग्राम
बीते दिनों ‘रॉकी और रानी की प्रेम कहानी’ का गाना- तुम क्या मिले… रिलीज हुआ। इसमें आलिया भट्‌ट शिफॉन साड़ी पहनकर कड़कड़ाती ठंड में रणवीर सिंह के साथ डांस करती नजर आ रही हैं।
इस गाने को देख केंद्रीय मंत्री स्मृति ईरानी ने भी इंस्टाग्राम पर पीच कलर की शिफॉन साड़ी में अपनी एक फोटो शेयर की और अपनी पोस्ट को कैप्शन दिया, "जब गाना आपको शिफॉन की याद दिलाता है..."
इस पोस्ट पर फैंस ने खूब प्रतिक्रियाएं दीं और सराहा।
दरअसल साड़ी भारतीय उपमहाद्वीप की पांरपरिक वेशभूषा रही है, जिसे महिलाएं हर समारोह, पार्टी या पूजा के दौरान पहनना पसंद करती हैं। वैसे छह मीटर लंबी साड़ी पहनकर कोई काम करना असुविधाजनक माना जाता है। लेकिन आज साड़ी पहनकर महिलाएं जिम में एक्सरसाइज से लेकर योग और स्टंट तक कर रही हैं।
संबलपुरी साड़ी पहनकर मैराथन में दौड़ी मधुस्मिता
बीते अप्रैल में ब्रिटिश-भारतीय महिला ने पारंपरिक संबलपुरी साड़ी पहनकर मैनचेस्टर में 42.5 किलोमीटर की मैराथन में हिस्सा लिया। उन्होंने अपनी चमकीले रंग की साड़ी के साथ चार घंटे और 50 मिनट में मैराथन पूरी की।
सोशल मीडिया पर उनके फोटोज वारयल हो गए हैं। मधुस्मिता जेना मैनचेस्टर में हाई स्कूल की शिक्षिका हैं। केंद्रपाड़ा जिले के कुसुनपुर गांव की रहने वाली मधुस्मिता गर्मियों में साड़ी पहनती हैं।
पूरी महिला टीम ने साड़ी में खेली फुटबॉल
अगर कहा जाए कि साड़ी में भी फुटबॉल खेली जा सकती है तो शायद ही यकीन हो, लेकिन इस स्टीरियोटाइप को भी महिलाओं ने तोड़ा है। ग्वालियर में महिलाओं के एक ग्रुप ने दो दिन के फुटबॉल टूर्नामेंट में साड़ी पहनकर हिस्सा लिया था। इस ग्रुप को ‘गोल इन साड़ी’ नाम दिया गया।
इस मैच का वीडियो वायरल हुआ था।
साड़ी पहन मंदिरा बेदी लगा चुकी पुशअप्स
मंदिरा बेदी एक फैशन डिजाइनर, अभिनेत्री, क्रिकेट कमेंटेटर और फिटनेस फ्रीक के तौर पर जानी जाती हैं। हाल ही में उनका साड़ी में पुशअप्स लगाते हुए वीडियो वायरल हुआ था, उस वीडियो के जरिए उन्होंने लाखों महिलाओं को प्रेरित किया।
मिताली राज साड़ी पहनकर खेल चुकी हैं क्रिकेट
कभी महिला क्रिकेटर मिताली राज का एक वीडियो खूब वायरल हुआ था। इस वीडियो में मिताली साड़ी पहनकर क्रिकेट खेलते हुए दिखाई दे रही हैं। मिताली राज ने इस वीडियो को अपने आधिकारिक इंस्टाग्राम पर भी शेयर किया।
उन्होंने इसमें कैप्शन में लिखा, हर साड़ी बहुत कुछ कहती है आपसे भी अधिक, यह आपको कभी भी आपको फिट होने के लिए नहीं कहती। चलिए, अपनी शर्तों पर जीना शुरू करते हैं। मिताली के इस वीडियो को यूजर्स ने खूब सराहा था।
आगे बढ़ने से पहले इस पोल में अपनी राय दें
डांसर रुक्मिणी साड़ी में करतीं योग के कठिन आसन
आमतौर पर माना जाता है कि योग करते समय आरामदायक कपड़े पहनने चाहिए लेकिन डांसर रुक्मिणी विजयकुमार साड़ी में योग के कठिन से कठिन आसन भी पूरे कॉन्फिडेंस के साथ करती हैं।
ट्विस्ट एंड टर्न करते हुए रुक्मिणी योग और डांस का बेहतरीन प्रदर्शन करती हैं। पूरे शरीर को एक तरफ से दूसरी तरफ ट्विस्ट करना हो या फिर अपने हथेलियों के दम पर शरीर को हवा में उठाना, वह आसानी से इसे अंजाम देती हैं।
दरअसल रुक्मिणी विजयकुमार एक डांस कोरियोग्राफर, भरतनाट्यम डांसर और एक्ट्रेस भी हैं। हाल ही में वे ‘सीता रामम’ फिल्म में भी नजर आई थीं।
साड़ी में हुला हुप्स कर चुकी है दिल्ली की युवती
दिल्ली की एशना कुट्टी, पत्रकार चित्रा नारायणन की बेटी हैं और एक प्रोफेशनल हूप डांसर हैं। उनके वीडियो को सबसे पहले ट्विटर पर उनकी मां ने ही शेयर किया था। वीडियो शेयर करते हुए चित्रा नारायणन ने ट्विटर पर लिखा, 'सुबह ढेर सारे वॉट्सऐप मैसेज के साथ आंख खुली। मेरी बेटी से मिलिए, जिसने #sareeflow ट्रेंड पर डांस किया है।'
साड़ी पहन एक्सरसाइज और डांस करतीं रीना सिंह
जब दुनिया एथलेटिक, जिम-वियर कपड़ों के अलावा किसी भी चीज़ में वर्कआउट करने से कतराती है, रीना सिंह को साड़ी में वर्कआउट करने में मजा आता है।
रीना सिंह के वीडियो साड़ी पहनकर हार्डकोर एक्सरसाइज करने की तस्वीरें खूब वायरल होती रही हैं।
रीना साड़ी पहनकर एक्सरसाइज करने के अलावा डांस करने में भी किसी तरह की कोई दिक्कत महसूस नहीं होती है।
रीना सिंह साड़ी में वर्कआउट करते हुए अक्सर अपना वीडियो सोशल मीडिया पर शेयर करती हैं जिसकी तारीफ करते हुए उनके फॉलोअर्स नहीं थकते हैं।
गोल्ड मेडलिस्ट ने सोच बदलने को साड़ी पहनकर दिखाए करतब
24 साल की पारूल अरोड़ा ने साड़ी में ऐसा कारनामा करके दिखाया कि अच्छे से अच्छे जिम्नास्ट के लिए ऐसा करना मुश्किल होगा। पारूल ने साड़ी में दिखाए अपने करतब का एक वीडियो भी सोशल मीडिया पर शेयर किया जो कि खूब वायरल हुआ।
पारुल अरोड़ा एक पेशेवर स्वर्ण पदक विजेता जिमनास्ट हैं। पारुल के मुताबिक साड़ी पहनने वाली युवतियों को लोग घर की चारदीवारी तक सीमित महिला की नजर से देखते हैं, इस नजरिए को बदलने के लिए उन्होंने साड़ी पहनकर स्टंट करने की सोची।